በጣና ሐይቅ ውስጥ የሚገኙ ቅርሶችን የማስተዋወቅ ሥራ ትኩረት ሊሰጠው ይገባል…አባገዳዎችና የሀገር ሽማግሌዎች
በጣና ሐይቅ ውስጥ የሚገኙ ታሪካዊና ተፈጥሯዊ ቅርሶችን የማስተዋወቅ ሥራ ትኩረት ሊሰጠው እንደሚገባ ከኦሮሚያ ክልል የመጡ አባገዳዎችና የሀገር ሽማግሌዎች ተናገሩ።አባገዳዎቹና የሀገር ሽማግሌዎቹ ዛሬ በሐይቁ ውስጥ የሚገኙ ታሪካዊ ቦታዎችንና ተፈጥሮአዊ ቅርሶችን ጎብኝተዋል።አስተያየታቸውን  ከሰጡ ጎብኚዎች መካከል አባገዳ ደንቦቤ አጋ እንዳሉት፣ ወደ ባህር ዳር ከተማ ሲመጡም ሆነ በጣና ሐይቅ የሚገኙ ታሪካዊና ተፈጥሯዊ ቅርሶችን ሲጎበኙ ለመጀመሪያ ጊዜያቸው ነው።በጉብኝቱ የንጉሳዊያንን ዘውዶች፣ አልባሳት፣ የብራና መጻህፍትና ሌሎች ቅርሶችን መመልከታቸው እንዳስደሰታቸው ተናግረዋል።" በጥንት ጊዜ የነበሩ ቅርሶች እንደዚህ ተጠብቀው ይኖራሉ ብዬ አላስብም ነበር " ያሉት አባገዳ  ደንቦቤ፣ በሐይቁ ውስጥ የሚገኙ ታሪካዊና ተፈጥሯዊ ቅርሶቹ በሀገር ውስጥም ሆነ በውጭ ቱሪስቶች በስፋት እንዲጎበኙ የክልሉ መንግስት በትኩረት ሊሰራ እንደሚገባ ገልጸዋል።"ጥንታዊ ቅርሶችንና ታሪካዊ ቦታዎችን ጠብቆና ተንከባክቦ ለመጪው ትውልድ ለማቆየት እየተሰራ ያለው ሥራ እንዳስደሰታቸው" የተናገሩት ደግሞ ሌላው አባገዳ መኮ ገናሌ ናቸው። እርሳቸው እንዳሉት፣ በተለይ ታሪካዊ ቅርሶቹ በሀገር ውስጥም ሆነ በውጪው ዓለም በስፋት ተዋውቀው የገቢ ምንጭ እንዲሆኑ ቅርሶቹን የማስተዋወቁ ሥራ ከፍተኛ ትኩረት ሊሰጠው ይገባል። በጉብኝቱ በተመለከቱት ነገር መደሰታቸውን የገለጹት አበገዳ መኮ "ልጆቻችንም ድንቅ የሆነውን የሀገራቸውን ታሪካዊና ተፈጥሯዊ ቅርሶች መጥተው እንዲጎበኙ በቀጣይ እንሰራለን" ብለዋል። "የፈጣሪን ድንቅ ሥራ በሐይቁ ውስጥ እንድናይ የሁለቱ ክልል መንግስታት ላደረጉት ትብብር አድናቆት አለኝ" ያሉት ደግሞ ከአምቦ ከተማ የመጡት የሀገር ሽማግሌ አቶ አለማየሁ ዴሬሶ ናቸው።በተለይ በጣና ሐይቅ ውስጥ የሚገኘውን ታሪካዊና ተፈጥሯዊ ቅርሶች በሥርዓተ ትምህርት ውስጥ ተካቶ ሁሉም ኢትዮጵያዊ ዜጋ እንዲያውቀው በትኩረት ሊሰራ እንደሚገባ አመለክተዋል።ሐይቁን ከተጋረጡበት አደጋዎች በዘላቂነት ለመከላከል የተፈጥሮ ሃብት ልማት እንክብካቤ ሥራው በትኩረት ሊሰራ እንደሚገባም አባገዳዎቹና የሀገር ሽማግሌዎች ተናግረዋል። የአማራ ክልል ባህልና ቱሪዝም ቢሮ ምክትል ኃላፊ አቶ ልዑል ዮሐንስ በበኩላቸው በጣና ሐይቅ ውስጥ የሚገኙ ታሪካዊና ተፈጥሯዊ ቅርሶችን ጨምሮ ሌሎች የቱሪስት መስህብ ስፍራዎችን የማስተዋወቅ ሥራ እየተሰራ ነው፡፡ የሀገር ውስጥ ቱሪስት እንቅስቃሴ የሚጠበቀውን ያህል ባይሆንም  ዘርፉን ለማሳደግ የቱሪስት መዳረሻ ቦታዎችን የማስተዋወቁ ሥራ በተለያየ መንገድ ተጠናክሮ መቀጠሉን ተናግረዋል።ወደ ክልሉ የሚመጡ የሀገር ውስጥም ሆነ የውጭ ሀገር ቱሪስቶች የተሻለ አገልግሎት እንዲያገኙ ማድረግ ትኩረት የተሰጠው ጉዳይ መሆኑንም ጠቁመዋል።አባገዳዎቹና የሀገር ሽማግሌዎቹ በዛሬ ውሏቸው የክብርዓን ገብርኤል ገዳምና ሌሎች የሐይቁን ክፍሎች የጎበኙ ሲሆን የቤዛዊት ቤተ መንግስትና የአማራ ህዝቦች ሰማዕታት ኃውልትንም ጎብኝተዋል።ባለፈው ዓመት በአማራ ክልል የሚገኙ የቱሪስት መዳረሻ ቦታዎችን 9 ነጥብ 5 ሚሊዮን የሚሆኑ የሀገር ውስጥና የውጭ ሀገር ቱሪስቶች የጎበኙ ሲሆን ዘንድሮ የጎብኚዎችን ቁጥር በ30 በመቶ ለማሳደግ እየተሰራ ነው።( ኢዜአ) 